SET ภาคบ่ายพุ่ง 13 จุด รับแรงซื้อหุ้นใหญ่หนุน-ดาวโจนส์ฟิวเจอร์บวกเกือบ 200 จุด
SET ภาคบ่ายพุ่ง 13 จุด รับแรงซื้อหุ้นใหญ่หนุน-ดาวโจนส์ฟิวเจอร์บวกเกือบ 200 จุด โดย ณ เวลา 15.28 น. อยู่ที่ระดับ 1,572.73 จุด บวก 12.70 จุด หรือ 0.81% ด้วยมูลค่าซื้อขาย 3.53 หมื่นล้านบาท
4 ม.ค. 2562

ผู้สื่อข่าวรายงานว่า ดัชนีหุ้นไทยภาคบ่ายพุ่งเกือบ 13 จุด โดย ณ เวลา 15.28 น. อยู่ที่ระดับ 1,572.73 จุด บวก 12.70 จุด หรือ 0.81% ด้วยมูลค่าซื้อขาย 3.53 หมื่นล้านบาท ตามทิศทางตลาดหุ้นต่างประเทศที่ปรับตัวขึ้น
ขณะที่มีแรงซื้อหุ้นขนาดใหญ่กลับเข้าสู่ตลาด นำโดยหุ้นกลุ่มพลังงานทั้ง PTT ,PTTEP รวมถึงหุ้นกลุ่มสื่อสาร อย่าง ADVANC ,DTAC อีกทั้งโบรกเกอร์ มองแรงซื้อกลับเข้ามาหลังนักลงทุนมีความคาดหวังว่าการเจรจาการค้าระหว่างสหรัฐและจีนที่จะมีขึ้นต้นสัปดาห์หน้าจะมีทิศทางที่ดี
โดยบล.อาร์เอชบี (ประเทศไทย) ระบุว่า ดัชนีฯ ช่วงบ่ายปรับตัวขึ้นไปกว่า 10 จุด เป็นไปตามตลาดหุ้นอื่นในภูมิภาคเอเชีย ที่ต่างก็ปรับตัวขึ้น เนื่องจากนักลงทุนขานรับความคืบหน้าการเจรจาเรื่องการค้าระหว่างผู้แทนจีนและสหรัฐฯ ซึ่งจะมีขึ้นในวันที่ 7-8 ม.ค.นี้ โดยคาดหวังว่าจะสามารถตกลงกันได้ จึงทำให้นักลงทุนคลายความกังวลลง พร้อมให้แนวรับ 1,550 จุด และแนวต้าน 1,570-1,580 จุด
ด้านดัชนีดาวโจนส์ฟิวเจอร์ ณ เวลา 15.30 น.ตามเวลาไทย ปรับตัวเพิ่มขึ้น 196 จุด หรือ 0.86% สู่ระดับ 22,855 จุด